Скопје, 22.08.2017

ЈАВНО БАРАЊЕ

До кандидат(к)ите за градоначалници на претстојните локални избори

за

**Вклучување на специјализирани сервиси за жени жртви**

**на различни форми на насилство во предизборните програми**

Почитувани,

Различните форми на насилство врз жените, вклучувајќи го и семејното насилство, продолжуваат да бидат еден од водечките социјални проблеми во земјата кои пошироко од влијанието врз индивидуите, оставаат сериозни последици врз семејствата, заедниците и целокупното општество, но и резултираат со значајни економски и социјални трошоци за земјата. Македонија е земја со висока стапка на семејно насилство и во последните шест години од страна на партнерите се убиени 19 жени и членови на нивните семејства (поради непостоење на официјална статистика, податоците се добиени според медиумски објави).

Во однос на достапните сервиси за поддршка на жените и девојчињата жртви на родово базирано насилство, ***Македонија далеку заостанува зад воспоставените основни стандарди дефинирани во Конвенцијата на Советот за Европа за спречување и борба против насилство врз жени и семејно насилство***[[1]](#footnote-1) (Истанбулска конвенција), која предвидува постоење и на специјализирани сервиси (Засолниште/ Шелтер центар, Кризен центар, СОС линија, Советувалишен центар за психо-социјална поддршка и Бесплатна правна помош) покрај општите/генерални сервиси кои ги обезбедува центарот за социјална работа. Според Мапирањето на достапни услуги за жени жртви на насилство[[2]](#footnote-2) кое Националната мрежа го изработи во 2016 година, минимум пакет на специјализирани сервиси е достапен само во Скопје[[3]](#footnote-3), додека другите региони од земјата се речиси сосема изоставени.

По иницијатива на Националната мрежа, на 25 Ноември 2016 г., од од страна на лидерите на 17 политички партии беше потпишана Заедничка *Декларација за спречување и борба против насилство врз жените*[[4]](#footnote-4). Со потпишувањето тие се обврзаа да ја ратификуваат Конвенцијата доколку бидат избрани во новиот состав на Парламентот и да обезбедат финансиски средства за специјализирани сервиси.

Република Македонија веќе започна со процесот на подготовка за ратификација на Истанбулската конвенција, која е очекувано да се случи до крајот на 2017 год., а во нејзината имплементација предвидено е да се вклучат сите „*релевантни актери, како што се државните органи, националниот, локалните и регионалните парламенти и власти, националните институции за заштита на човекови права и организациите на граѓанското општество*“ (чл. 7 т. 3 од Конвенцијата).

Дополнително, според Законот за превенција, спречување и заштита од семејно насилство (чл. 5), единиците на локалната самоуправа се дел од надлежните органи и институции кои „*преземаат мерки за заштита на жртвата и спречување на насилство, остваруваат меѓусебна соработка и координација*“.

Земајќи ја предвид состојбата со насилството и постоечката законска обврска, ***Бараме кандидат(к)ите за градоначалници на локалните избори во своите програми да предвидат унапредување на достапноста и пристапноста на сервисите и услугите за жени и девојчиња жртви на родово базирано насилство од урбаните и руралните заедници, како и за жените со различни видови на попречености*.** Тоа би значело воспоставување и обезбедување оддржливост на минимум пакет на специјализирани сервиси во рамки на еден плански регион. Пакетот на сервиси опфаќа: Засолниште/ Шелтер центар, Кризен центар, СОС линија, Советувалишен центар за психо-социјална поддршка и Бесплатна правна помош. Дополнително, **кандидат(к)ите за градоначалници очекувано е да предвидат и пакет на социјални мерки за жени жртви на семејно насилство** кои ќе го олеснат процесот на осамостојување и економско јакнење на жените кои ќе одлучат да ја напуштат насилната средина. За таа цел, потребно е:

* Следење на препораките[[5]](#footnote-5) на Советот на Европа за достапноста и минимум стандардите кои треба да ги исполнуваат сервисите за поддршка;
* Воспоставување на минимум пакет на специјализирани сервиси за жени жртви на родово базирано насилство во секој плански регион;
* Овозможување на пакет на социјални мерки за жени жртви на семејно насилство;
* Обезбедување одржливост на овие сервиси/ пакети преку развивање на програми за финасиска поддршка на локално ниво.

**Јавната заложба на кандидат(к)ите за градоначалници дека ќе посветат должно внимание на овој проблем кој ја засега половина од популацијата во општините (жените) ќе биде значаен чекор кон унапредување на системската заштита на жените и девојчињата од сите видови насилство.**

Заедно со ова барање ви испраќаме и Предлог политика за воспоставување на пакет на специјализирани сервиси во рамки на еден плански регион.

Националната мрежа ви стои на располагање доколку имате потреба од дополнителни информации за домашното и меѓународното законодавство, добрите пракси и можностите/начините за реализирање на оваа цел.

Контакт лице: Наташа Димитровска, тел: 070 532 110, е-маил: [natasha@glasprotivnasilstvo.org.mk](mailto:natasha@glasprotivnasilstvo.org.mk)

Со почит,

Елена Димушевска

Извршна директорка

Национална мрежа против насилство врз жени

и семејно насилство

1. <https://rm.coe.int/168046253a> [↑](#footnote-ref-1)
2. <http://www.glasprotivnasilstvo.org.mk/wp-content/uploads/2016/06/Mapiran-e-na-servisi_final.pdf> [↑](#footnote-ref-2)
3. <http://www.glasprotivnasilstvo.org.mk/wp-content/uploads/2017/08/12801210_755402404599520_60379744674071756_n.jpg> [↑](#footnote-ref-3)
4. <http://bit.ly/2uOE13r> [↑](#footnote-ref-4)
5. <https://www.coe.int/t/dg2/equality/domesticviolencecampaign/Source/EG-VAW-CONF(2007)Study%20rev.en.pdf> [↑](#footnote-ref-5)